[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 18.7.2008

COM(2008) 473 окончателен

ДОКЛАД НА КОМИСИЯТА ДО СЪВЕТА И ЕВРОПЕЙСКИЯ ПАРЛАМЕНТ

за разясняване на дейностите на Европейския съвет за научни изследвания и осъществяване на целите, определени в специфичната програма „Идеи“, през 2007 година

ДОКЛАД НА КОМИСИЯТА ДО СЪВЕТА И ЕВРОПЕЙСКИЯ ПАРЛАМЕНТ

за разясняване на дейностите на Европейския съвет за научни изследвания и осъществяване на целите, определени в специфичната програма „Идеи“, през 2007 година

1. Въведение

Европейският съвет за научни изследвания (ЕСНИ) е амбициозна нова компонента на политиката на Европейския съюз в областта на научните изследвания. Той беше създаден съгласно разпоредбите на Седмата рамкова програма и представлява средството за изпълнение на специфичната програма „Идеи“ с бюджет от 7,51 милиарда EUR през периода 2007—2013 г. ЕСНИ се състои от независим научен съвет, подпомаган от създадена за целта изпълнителна структура и действащ съобразно принципите на високи научни постижения, автономия, ефективност, прозрачност и отчетност, като неговата мисия е да насърчава най-авангардните изследвания на границите на знанието във всички области на науката и учението чрез конкуренция на европейско равнище между отделни изследователски екипи.

В член 4.4 от Решението относно специфичната програма „Идеи“ се казва:

Комисията действа като гарант за автономията и целостта на Европейския съвет за научни изследвания, осигурява правилното изпълнение на възложените му задачи и представя на Европейския парламент и Съвета годишен доклад относно работата на ЕСНИ и осъществяването на целите, определени в специфичната програма.

В приложение 1 към същото решение се казва, че годишният доклад се изготвя в сътрудничество с Научния съвет.

Настоящият годишен доклад на Комисията за 2007 г., който е изготвен в сътрудничество с Научния съвет на ЕСНИ, представя оценката на Комисията за работата на ЕСНИ и постигането на неговите цели през първата година от съществуването му.

2. Правна и организационна база

Европейският съвет за научни изследвания (ЕСНИ) е създаден официално на 2 февруари 2007 г. с решение на Комисията[1] в съответствие с решенията на Съвета и Европейския парламент относно Седмата рамкова програма[2] и правилата за участие[3], както и решението на Съвета относно специфичната програма „Идеи“[4].

С това решение на Комисията официално се създаде Научният съвет (НС) на ЕСНИ и се предвиди създаването на специална изпълнителна структура, както и на поста генерален секретар на ЕСНИ, чиято роля е да подпомага Научния съвет, като осигурява неговата ефективна връзка с Комисията и създадената за целта изпълнителна структура[5].

С последващо решение на Комисията[6] първият генерален секретар на ЕСНИ, избран независимо от Научния съвет, беше утвърден на поста специален съветник на Комисията.

Научният съвет е независим орган, представляващ европейската изследователска общност, и се състои от 22 особено реномирани учени и технически специалисти в широка гама от области на знанието, като е отговорен за определяне на научната стратегия за специфичната програма „Идеи“. Научният съвет взема напълно самостоятелно решенията относно вида изследователска дейност, която да бъде финансирана, и действа като гарант за качеството на дейността от научна гледна точка. Неговите задачи включват, по-специално, създаването на годишната работна програма и необходими изменения, включително покани за представяне на предложения; методите и процедурите за рецензиране и оценка на предложенията, следене и контрол на качеството на изпълнение на програмата от научна гледна точка; и комуникации.

Непосредствено след решението за създаване на ЕСНИ, Научният съвет потвърди избора на свой председател и двама заместник-председатели и прие процедурен правилник, включващ разпоредби за функционирането на Научния съвет; връзка със специалната изпълнителна структура чрез генералния секретар на ЕСНИ; и кодекс за поведение, както и декларация за избягване на конфликт на интереси и осигуряване на поверителността.

За по-нататъшно осигуряване на своята ефективна работа, както и на взаимодействието си с Комисията и специалната изпълнителна структура (СИС на ЕСНИ) и в съответствие с член 5, параграф 4 от Решението относно ЕСНИ1, Научният съвет създаде Управителен съвет на ЕСНИ, състоящ се от неговите председател, заместник-председатели и генерален секретар. Директорът на специалната изпълнителна структура е поканен да участва в неговите заседания.

Специалната изпълнителна структура трябва да се изгради като стройна и ефективна по отношение на разходите външна структура под формата на изпълнителна агенция на Комисията — Изпълнителната агенция на ЕСНИ (ИА на ЕСНИ), чиято роля е да осъществява програмата „Идеи“. Докато ИА на ЕСНИ започне да функционира, функциите на СИС на ЕСНИ се изпълняват от дирекция S на ГД „Научни изследвания“ — нова дирекция, създадена за тази цел на 1 октомври 2006 г.

През 2007 г. Комисията постигна значителен напредък в изграждането на ИА на ЕСНИ. След консултации със служби на Комисията и другите институции на Общността, Регулаторният комитет за изпълнителните агенции даде на 14 ноември положително становище относно проекта на предложението. Това беше последвано на 27 ноември от положителен вот на Бюджетната комисия на Европейския парламент. Впоследствие, на 14 декември беше прието решение на Комисията за създаване на ИА на ЕСНИ[7].

Комисията прие също така отнасящи се до ЕСНИ решения относно механизми за прилагане — по-специално Споразумението за предоставяне на безвъзмездна помощ от ЕСНИ , обхващащо авангардните изследователски проекти, и свързаното с него Допълнително споразумение с ЕСНИ , определящо задълженията на приемащата организация към главния изследовател[8]; и „ Правила на ЕСНИ за предложения и съответните процедури за оценка, подбор и възлагане за целите на специфичната програма „Идеи“ “[9].

3. Стратегия на ЕСНИ, работна програма и методика за партньорска оценка

Стратегия

Научният съвет е отговорен за определяне на научната стратегия на ЕСНИ, включително създаване на годишната работна програма за „Идеи“. През 2007 г. Научният съвет проведе 8 пленарни сесии. Създаденият от Научния съвет Управителен съвет на ЕСНИ заседава 10 пъти през годината за планиране на заседанията на Научния съвет и за връзка със специалната изпълнителна структура.

В съответствие с целите на специфичната програма „Идеи“ Научният съвет разработи две „централни“ схеми за финансиране, които се основават на принципа „по инициатива на изследователя“, даващ възможност на отделни главни изследователи (ГИ), ръководещи отделни национални или международни екипи, да предлагат „отдолу нагоре“ изследователски проекти (т.е. без предварително определена тема) включително високорискови, интердисциплинарни проекти, които се оценяват по единствения критерий за високо научно равнище:

Субсидии на ЕСНИ за начинаещи независими изследователи („Начални субсидии на ЕСНИ“ (НС)): подпомагане на независимата кариера на отлични изследователи независимо от националността им, намиращи се или преместващи се в държавите-членки и асоциираните страни, които са на етапа на формиране или укрепване на свой собствен независим изследователски екип или, в зависимост от областта на знание, на установяване на своя собствена изследователска програма.

Субсидии на ЕСНИ за утвърдени изследователи („Субсидии на ЕСНИ за напреднали“ (СН)): подпомагане на отлични, иновативни изследователски проекти по инициатива на изследователи в държавите-членки и асоциираните страни, ръководени от водещи авангардни изследователи на каквато и да е възраст, които вече са се утвърдили сами по себе си като независими и водещи в изследванията.

Тези схеми за финансиране са предназначени да спомогнат за постигането на високо равнище на изследванията във всички области на знанието и науката и да осигурят съответния човешки ресурс както чрез задържане в Европа, така и чрез постепенно привличане от чужбина на някои от най-изявените изследователски таланти както от сегашното, така и от следващото поколение. Те предоставят значителни финансови средства (до 400 000 EUR годишно за период от 5 години за НС и до 500 000 EUR годишно за период от 5 години за СН) и гъвкави условия. Те са предназначени да действат за периода на Седмата рамкова програма с постепенно нарастващ бюджет по поканите за представяне на предложения и организиране на сроковете по тези покани на годишна основа, така че да са с висока степен на приемственост и предвидимост за изследователската общност.

Работни програми

Научният съвет разработи работните програми за ЕСНИ и „Идеи“ за 2007 и 2008 г. въз основа на горепосочената стратегия.

Работната програма за „Идеи“ за 2007 г., по която беше обявена първата покана за представяне на предложения за отпускане на начални субсидии, беше предадена от Научния съвет (функциониращ тогава в режим на „предшественик“) на Комисията през октомври 2006 г. След консултация между службите и становище на Програмния комитет, временните работни програми бяха приети от Комисията през декември 2006 г. и на 22 декември 2006 г. бяха обявени покани за представяне на предложения. След влизането в сила на Седмата рамкова програма, специфичните програми и правилата за участие, както и след официалното създаване на ЕСНИ, работната програма за „Идеи“ за 2007 г. беше приета без изменения на 26 февруари 2007 година[10] и изменена на 2 октомври 2007 година[11].

Работната програма[12] за „Идеи“ за 2008 г., по която беше обявена първата покана за представяне на предложения за отпускане на субсидии за утвърдени изследователи, беше предадена от Научния съвет на Комисията през октомври 2007 г. и приета без изменения от Комисията на 29 ноември 2007 г. Работната програма за 2008 г. включваше и покана за представяне на предложения за координационни и помощни мерки (КПМ) за създаване на портфейл от проекти, проучвания и сродни инициативи, които ще допринесат за оценка на въздействието на дейностите на ЕСНИ и ще предоставят съответни данни за нуждите на междинния преглед на работата на ЕСНИ (вижте точка 7 по-долу). Тя включваше и мерки в помощ на дейностите на конкретни юридически лица (наречени получатели) за подпомагане на председателя и заместник-председателите на Научният съвет на тяхното работно място[13].

Методика за партньорска оценка

Тъй като качеството на процедурата на ЕСНИ за партньорска оценка и поражданото от нея доверие в рамките на изследователската общност ще бъдат от решаващо значение за постигането на целите на ЕСНИ, Научният съвет обърна особено внимание на методиката на ЕСНИ за партньорска оценка. Той прие структура от експертни съвети на високо равнище за партньорска оценка, обхващащи цялата гама от изследователски дисциплини и организирани в рамка от три основни изследователски области — физически и технически науки, науки за живота, социални и хуманитарни науки. Предложените от Научния съвет членове на експертните съвети включват учени и инженери с най-висока международна репутация както в рамките на ЕС така и извън него.

Всеки експертен съвет покрива широка тематика, за да се гарантира, че се обръща нужното внимание на висококачествени предложения с интердисциплинарен характер. По първата покана за представяне на предложения за отпускане на начални субсидии бяха формирани двадесет експертни съвета, обхващащи всички области на науката. Въз основа на опита, придобит от поканата, броят на експертните съвети беше увеличен на 25 за първата покана за представяне на предложения за отпускане на субсидии за утвърдени изследователи.

4. Осъществяване на програмата

СИС на ЕСНИ отговаря за всички аспекти на административно прилагане и изпълнение на програмата, както е предвидено в работната програма. По-специално, тя ще осъществява процедурите за оценка и процеса на партньорска оценка и подбор съгласно принципите, установени от Научния съвет, и ще осигурява финансовото и научно управление на субсидиите.

През 2007 г. основните дейности бяха стратегическото и административно подпомагане на Научния съвет, работата по първата покана за представяне на предложения за отпускане на начални субсидии, включително оперативното разработване на системите за управление по поканата и за партньорска оценка, подготовката за първата покана за представяне на предложения за отпускане на субсидии за утвърдени изследователи, комуникации с научната общност и осигуряване на целостта на процедурите и процесите.

Поканата за представяне на предложения за отпускане на начални субсидии

Поканата за представяне на предложения за отпускане на начални субсидии беше публикувана на 22 декември 2006 г. с краен срок 25 април 2007 г. и индикативен бюджет 290 милиона EUR; СИС на ЕСНИ приложи системата на ЕСНИ за партньорска оценка, включително назначаването на членовете на експертните съвети, определени от Научния съвет.

Бяха получени 9167 предложения, от които след проверка за приемливост 8794 бяха подложени на партньорска оценка по двуетапна процедура. В края на първия етап 559 успешни кандидати (6 %) бяха поканени да представят по-подробно предложение с краен срок 17 септември 2007 г. Вторият етап на партньорска оценка включваше дистанционни индивидуални оценки, извършени от членове на експертните съвети и рецензенти, и индивидуални интервюта[14] със съответния експертен съвет преди заключителното обсъждане от съвета и класиране.

В съответствие с работната програма, експертните съвети препоръчваха размера на финансиране за всяко едно успешно предложение, подлежащ в някои случаи на технически корекции от СИС на ЕСНИ за гарантиране на последователно и подходящо третиране на разходите за заплати съгласно правилата за участие. При среден размер на финансиране на кандидатурите малко над 1 милион EUR и с прибавянето на част от наличните постъпления от трети държави към индикативния бюджет по поканата[15] се очаква, че ще бъдат финансирани около 300 предложения, стриктно по реда на класиране, определен от експертните съвети за партньорска оценка. От тези проекти 95 бяха проверени от външен експертен съвет по етика, от които 40 бяха подложени на пълна проверка на етичните принципи. Един проект включваше използването на стволови клетки от човешки ембриони и ще бъде представен за становище на програмния комитет за официално одобрение.

Обжалване

ЕСНИ въведе процедури за обжалване, следващи модела, установен за Седмата рамкова програма[16]. След 1-я етап на партньорска оценка съставът за „Идеи“ на комисията за уреждане на спорове разгледа 245 искания за коригиране, свързани с представените 9167 предложения; този брой представлява около 3 % от общия брой на предложенията. Комисията за уреждане на спорове заключи, че в 15 от тези случаи (6 % от оплакванията или 0,16 % от получените предложения) е нужна преоценка, в резултат на което 1 предложение беше допуснато до етап 2[17]. След 2-ия етап на процедурите на оценка, бяха получени и разгледани 27 искания за коригиране, но нито едно от тях не беше прието[18].

Управление на субсидиите

СИС на ЕСНИ въведе и процедури за финансовото и научно управление на субсидиите, като използва съществуващата добра практика и опростява процесите при необходимост. Тя разработи и приложи средства, които ѝ дават възможност за подготовка на споразуменията за предоставяне на субсидии от ЕСНИ и за ефективно управление на субсидиите в съответствие с принципите, установени по специфичната програма „Идеи“, което позволява работата по изследователските проекти да се осъществява по много гъвкав начин и същевременно да е напълно подотчетна.

Субсидиите от ЕСНИ ще подлежат на научен и финансов контрол през цялото времетраене на проекта. За поддържане в минимален размер на изискванията към главния изследовател относно администрирането, в повечето случаи се предвижда само един междинен научен отчет. Отчитането относно финансови аспекти и използването на ресурси ще бъде по-начесто, като приемащата институция ще представя съответната информация в края на всеки отчетен период на финансово управление. За да се гарантира, че главните изследователи могат да се адаптират към научното развитие и да извършват работа с непредвидими резултати, плащанията по проектите няма да зависят от резултатите, а от усилията и използването на ресурси (финансиране) по проекта.

Поканата за представяне на предложения за отпускане на субсидии за утвърдени изследователи

Поканата за представяне на предложения за отпускане на субсидии за утвърдени изследователи беше публикувана на 30 ноември 2007 г. с три различни крайни срока в зависимост от областта (физически и технически науки, науки за живота, социални и хуманитарни науки) през пролетта на 2008 г. Поканата включваше едноетапен процес на представяне на кандидатури (като от кандидатите се изискваше до крайния срок да представят пълното си предложение заедно с резюме и доказателства за досегашната си дейност като научни ръководители) и оценка на два етапа.

5. Комуникации

През 2007 г. бяха положени значителни усилия за ефективно съобщаване на научната общност за дейностите на ЕСНИ и за повишаване на осведомеността на по-широката общественост.

През 2007 г. бяха разработени редица ключови комуникационни средства, продукти и канали за разпространение на информация относно ЕСНИ. Те включват създаването на уебсайта на ЕСНИ с адрес http://erc.europa.eu, който беше пуснат в действие на 14 февруари 2007 г.[19]; изграждането на национални органи за контакт (НОК) в повече от 36 държави (27 държави-членки на ЕС, 9 асоциирани държави и някои трети страни); изработването и широкото разпространение на брошура, запознаваща с Научния съвет 75 000 европейски адресата, включително ключови заинтересовани страни в научните изследвания, политиката и икономиката; и започване на кампания за повишаване на осведомеността относно ЕСНИ, концентрираща се върху 1-та покана за представяне на предложения за отпускане на начални субсидии, с повече от 90 презентации по време на встъпителни прояви за 7-та рамкова програма и ЕСНИ в 23 държави, както и разпространението на 5000 постера, информиращи за обявената покана в изследователски институции и посреднически организации.

Много успешна встъпителна конференция за ЕСНИ се проведе на 27—28 февруари 2007 г. в Берлин, организирана съвместно от Deutsche Forschungsgemeinschaft, DFG (Германското общество за научни изследвания) и Европейската комисия.

6. Ресурси

През 2007 г. числеността на персонала на дирекция S нарасна от 84 на 108; предвид на броя на получените и оценените предложения по първата покана за представяне на предложения и необходимите усилия за създаването на структурите, системите и процедурите на ЕСНИ, това означава крайно стройна управленска организация[20].

Оперативните средства по програмата „Идеи“, а именно задължения за 266 790 220 EUR и плащания на 1 372 598 EUR, бяха усвоени напълно (съответно на 99,99 % и 99,11 %).

7. Мониторинг и оценка на ЕСНИ

През 2007 г. бяха взети мерки за гарантиране, че ЕСНИ е ефективен и прозрачен в своята работа, както и финансово отговорен, и че той функционира като действително „учеща се организация“, текущо оценяваща постигнатото и адаптираща и подобряваща процедурите въз основа на опита си.

Научният съвет докладваше редовно на Комисията както в нормалния ход на работа (по-специално приемането на работната програма, споразумението за предоставяне на субсидии и правилата за представяне на предложения), така и чрез специални срещи с участието на председателя и заместник-председателите на Научния съвет.

Заседания на програмния комитет на „Идеи“, чиито членове се срещнаха неофициално в края на 2006 г., бяха проведени на 26 март и 27 септември. В допълнение към официалната дейност на програмния комитет (който обикновено има съвещателна функция), тези заседания бяха структурирани така, че да поддържат комитета напълно информиран относно напредъка по изпълнението на програмата „Идеи“ и относно ЕСНИ и да позволяват открит обмен на информация по стратегически и оперативни въпроси между комитета и научния съвет и генералния секретар на ЕСНИ, както и специалната изпълнителна структура на ЕСНИ.

Научният съвет разгледа внимателно опита и резултатите от първата покана за представяне на предложения за отпускане на начални субсидии, за да се гарантира, че извлечените поуки от нея са отразени в схемите и процедурите на ЕСНИ за финансиране; например бяха въведени доуточнения с цел да се постигне по-добър баланс между заявените потребности от субсидии и наличния бюджет. Така, по първата покана на ЕСНИ за представяне на предложения за отпускане на субсидии за утвърдени изследователи в рамките на работната програма за 2008 г. бяха въведени редица специфични мерки, а доуточнения ще бъдат направени и за втората покана по схемата на ЕСНИ за предоставяне на начални субсидии.

Специалната изпълнителна структура на ЕСНИ също взема мерки за опростяване на административните процедури, като например назначаването и заплащането на експерти и рецензенти, за подобряване на ефикасността и ефективността на работа.

Научният съвет и специалната изпълнителна структура на ЕСНИ предприеха, в тясно сътрудничество с отдела за оценки на ГД „Изследвания“, първи стъпки за разработване на подходяща рамка за ЕСНИ за мониторинг, анализ и оценка, както и за изпълнение на специфичната програма „Идеи“. Целта е да се подпомогне разработването на бъдещата стратегия и да се осигури текуща обратна връзка относно ефективността на процесите и резултатите от вземането на решения като средство както за непрекъснато учене и адаптиране, така и за последваща оценка в по-дългосрочна перспектива.

За да се допринесе за това, в рамките на работната програма за 2008 г. по „Идеи“ беше включена покана за представяне на предложения за координационни и помощни мерки, пусната през ноември 2007 г. и с краен срок 6 март 2008 г., с цел да се набере портфейл от проекти, проучвания и сродни инициативи, които ще допринесат за мониторинга и оценката на въздействието на ЕСНИ и на програмата „Идеи“.

8. Заключения и прогноза за 2008 година

Комисията може да докладва, че през 2007 г. успешно са изградени основните институционални структурни елементи на ЕСНИ в съответствие с предвидения срок и програмата се изпълнява съгласно принципите, определени в специфичната програма „Идеи“.

Съществува тясно и ефективно сътрудничество между Научния съвет и специалната изпълнителна структура на ЕСНИ при осъществяването на програмата „Идеи“ и в работата по изграждането на изпълнителната агенция на ЕСНИ като автономна, независима структура.

Големият интерес, проявен в отговор на поканата за представяне на предложения за отпускане на начални субсидии, наложи огромни изисквания към ЕСНИ на този много ранен и евентуално критичен етап, като постави на изпитание процеса на партньорска оценка, наложи много голямо работно натоварване върху администрацията и експертните съвети и породи сериозни предизвикателства за логистиката.

Специалната изпълнителна структура на ЕСНИ и други спомагателни служби на ГД „Изследвания“ (по-специално инфраструктурата за информационни технологии: службата за представяне на предложения по електронен път и службата за подпомагане на оценката) въпреки това се справиха забележително добре и позволиха партньорската оценка да се проведе съгласно първоначалния график и при високи стандарти за качество, както се преценява от самите експертни съвети и се потвърждава от относително малкия процентен дял на случаите на обжалване.

Структурите, механизмите и управлението ще продължат да се развиват през 2008 г., и ще бъдат динамична и изпълнена с предизвикателства среда за ЕСНИ в напредъка му към административна автономия. Проект за допълнително решение на Комисията относно делегирането на задачи на изпълнителната агенция ще бъде представен от ГД „Изследвания“ в началото на 2008 г. През 2008 г. с постигането на напредък в официалното изграждане и започване на работа на изпълнителната агенция на ЕСНИ сегашните задачи на дирекция S ще бъдат прехвърлени на агенцията и ще бъде набран допълнителен персонал. Дирекция S ще бъде закрита веднага, когато изпълнителната агенция на ЕСНИ стане готова да заеме нейното място в специалната изпълнителна структура на ЕСНИ. Комисията е решена да създаде една ефикасна и ефективна структура, като същевременно гарантира изпълнението на програмата „Идеи“ и ще осигури необходимата подкрепа през 2008 г. за постигане на тези цели.

Също така, през 2008 г. Комисията ще представи на Европейския парламент и на Съвета съобщение относно методиката и условията на прегледа, който трябва да се извърши от независими експерти до 2010 г., по отношение на структурите и механизмите на ЕСНИ спрямо критериите за високи научни постижения, автономия, ефективност и прозрачност и при който изрично ще се обърне внимание на предимствата и недостатъците на структура, основаваща се на изпълнителна агенция, в сравнение със структура, основаваща се на член 171 от Договора.

Комуникациите са и ще продължат да бъдат главно предизвикателство — да се осигури висока репутация и положителен образ на ЕСНИ в и извън Европа, което до голяма степен ще се основава на качеството на неговата стратегия и работа, а в по-дългосрочна перспектива — и на неговото въздействие върху европейските научни изследвания. От 2008 г. нататък ще започнат финансирани от ЕСНИ авангардни изследователски проекти и ЕСНИ ще представи успешни главни изследователи и проекти, които ще служат като еталони и конкретни примери за високо ниво на европейските научни изследвания за повишаване на осведомеността и на стремежите на потенциалните кандидати.

Като цяло, със своите постижения през 2007 г. ЕСНИ постави много високи стандарти. За Комисията и ЕСНИ остава предизвикателството да напредват ефикасно и ефективно по пътя на създаване на една оперативно независима административна единица през 2008 г. и да оползотворят добавената стойност и възможностите на една програма на ЕС за авангардни научни изследвания за повишаване на конкурентоспособността и растежа на Европа.

[1] 2007/134/ЕО: ОВ L 57, 24.2.2007 г., стр. 14.

[2] 1982/2006/ЕО от 18.12.2006 г., ОВ L 412, 30.12.2006 г., стр. 1.

[3] 1906/2006/ЕО от 18.12.2006 г., ОВ L 391, 30.12.2006 г., стр. 1.

[4] 2006/972/EC от 19.12.2006 г., ОВ L 400, 30.12.2006 г., стр. 243 и поправка ОВ L 54, 22.2.2007 г., стр. 81.

[5] За подготовка на започването на работа от ЕСНИ, преди решението за Седмата рамкова програма Комисията създаде предшественици както на Научния съвет, така и на специалната изпълнителна структура. Членовете на Научния съвет бяха определени от комисар Поточник през юли 2005 г. и проведоха първото си заседание през октомври 2005 г.

[6] C(2007)4670-3 от 15.10.2007 г., не публикувано.

[7] 2008/37/ЕО; ОВ L9, 12.1.2008 г., стр. 15.

[8] C(2007)1625 от 16.4.2007 г., последно изменено с Решение C(2007)3598 на Комисията от 31.7.2007 г., непубликувано.

[9] C(2007)2286 от 6.6.2007 г., последно изменено с Решение C(2007)4429 на Комисията от 27.9.2007 г., непубликувано.

[10] C(2007)561 от 26.2.2007 г., непубликувано.

[11] C(2007)4467 от 2.10.2007 г., непубликувано.

[12] C(2007)5746 от 29.11.2007 г., непубликувано.

[13] Тези помощни мерки последваха КПМ, въведени с подобна цел като подготвителни действия по Шестата рамкова програма.

[14] Работната програма „Идеи“ (C(2007)4467 от 2.10.2007 г.) и правилата на ЕСНИ за представяне на предложения (C(2007)4429 от 27.9.2007 г.) бяха изменени с оглед включване на разпоредба за възстановяване на пътните разходи на кандидатите, поканени за интервю с експертен съвет на ЕСНИ в Брюксел.

[15] С решение C(2008)1640 на Комисията от 29.4.2008 г. за адаптиране на работната програма общият разполагаем бюджет по поканата се увеличи на 335 милиона EUR .

[16] ОВ L 391, и ОВ L400 от 30.12.2006 г. (съответно правила на ЕО и Евратом) и поправка в Евратом ОВ L54 от 22. 2.2007 г., стр. 4.

[17] Все още не е взето решение по едно възражение от етап 1 (Европейски омбудсман — случай, № 485/2008/(IG)IP

[18] Информация относно процедурите за обжалване е налична на уебсайта на CORDIS на: http://cordis.europa.eu/fp7/ideas/redress_en.html

[19] Поддържан от инфраструктурата на уебсайта на CORDIS.

[20] Трябва да се отбележи, че през 2007 г. дирекция S отговаряше и за управлението на проекти по дейността NEST („Нови и възникващи науки и технологии“) от 6-та рамкова програма — по същество за изграждане и поддържане на функции на специалната изпълнителна структура по научното и финансовото управление в периода преди изпълнението на проектите на ЕСНИ.